‘เอ็กซิมแบงก์’เตือนธุรกิจรับมือเยนอ่อน
แบงก์แนะนำผู้ส่งออกรับมือเยนอ่อนค่า ส่อแววติดลบ
26 พ.ค. 2556

แบงก์แนะนำผู้ส่งออกรับมือเยนอ่อนค่า ส่อแววติดลบ
แหล่งข่าวจากธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยว่า มาตรการอัดฉีดเงินของธนาคารกลางญี่ปุ่นได้ส่งผลให้ค่าเงินเยนอ่อนลงมาแล้ว 16% ดังนั้นบรรดาผู้ส่งออกของไทยจะต้องปรับตัว เนื่องจากอาจทำให้คำสั่งซื้อของลูกค้าลดลง ผู้ประกอบการควรหาทางเจรจากับคู่ค้าญี่ปุ่นที่ต้องซื้อสินค้าในราคาที่แพงขึ้น ซึ่งผลที่ตามมาทำให้ยอดการส่งออกของไทยไปญี่ปุ่นหดตัวลงมาอย่างเห็นได้ชัด
แหล่งข่าวเปิดเผยว่า การที่เงินเยนอ่อนค่ามากทำให้กลุ่มผู้ส่งออกไทยที่มีรายรับหลักเป็นเงินเยนแต่ไม่มีรายจ่ายเป็นเยน ได้รับผลกระทบและต้องปรับตัวให้เร็วขึ้นเพื่อลดผลกระทบของค่าเงินต่อรายรับสุทธิ
ปัจจุบันไทยมีการส่งออกสินค้าไปญี่ปุ่นมากถึง 10% ของการส่งออกรวม โดยสินค้าที่ไทยส่งออกไปญี่ปุ่นเป็นพวกสินค้าขั้นกลาง ได้แก่ ชิ้นส่วนอิเล็กทรอนิกส์และยานยนต์ พลาสติกและปิโตรเลียม ซึ่งเป็นสินค้าต้นน้ำในห่วงโซ่การผลิตของญี่ปุ่น และน่าจะได้รับอานิสงส์หากญี่ปุ่นส่งออกสินค้าปลายน้ำได้มากขึ้นจากการที่เงินเยนอ่อนค่า
นอกจากนี้ยังมีหมวดหนึ่ง คือ อาหารและผลิตภัณฑ์ทางการเกษตรที่มีการส่งออกไปประมาณ 28% ของการส่งออกไปญี่ปุ่นรวม
แหล่งข่าวเปิดเผยว่า สินค้าส่งออกของไทยบางประเภท เช่น เครื่องใช้ไฟฟ้าซึ่งมีอยู่ประมาณ 8% จะแข่งขันกับผู้ผลิตในประเทศญี่ปุ่นยากขึ้นจากราคาที่สูงขึ้น
ก่อนหน้านี้ นายไพบูลย์ พลสุวรรณา ที่ปรึกษาสภาผู้ส่งสินค้าทางเรือแห่งประเทศไทย ยอมรับว่า นโยบายเงินเยนอ่อนค่าของญี่ปุ่นส่งผลต่อการรับคำสั่งซื้อจากผู้นำเข้าญี่ปุ่น โดยอัตราแลกเปลี่ยนปัจจุบันอยู่ที่ 103.8 เยนต่อ 1 เหรียญสหรัฐ อาจทำให้การส่งออกไปญี่ปุ่นไตรมาส 2 ปีนี้ติดลบ